Gape bana ba ka utlwa botlhoko thata fa go twe ke “dimatla” kgotsa “dieleele.” Go bua dilo tse di ntseng jalo tse di utlwisang botlhoko go kgoba bana marapo go na le gore go ba kgothaletse go ithuta. Le fa go ntse jalo, ka metlha lorato lwa motsadi lo tshwanetse go nna pelonomi, lo godise keletso ya tlholego e ngwana a nang le yone ya go ithuta—ka lobelo lwa gagwe, a sa boife gore o tla nyadiwa. (1 Bakorintha 13:4) Fa ngwana a na le bothata bongwe jwa go ithuta, batsadi ba ba lorato ba leka go mo thusa mme le ka motlha ga ba dire gore ngwana a ikutlwe e le seeleele kgotsa a se na mosola. Ke boammaaruri gore seno se ka nna sa tlhoka gore batsadi ba nne pelotelele le go dira dilo ka botlhale, mme gone ga go pelaelo gore go dira jalo go ka solegela ngwana molemo thata. Motho a ka dira jang gore a nne le lorato lo lo ntseng jalo? Selo sa ntlha sa botlhokwa ke go leba dilo ka tsela ya semoya.